దత్తోపంత్ ఠెన్గడీ
దత్తోపంత్ బాపూరావ్ ఠెన్గడీ, (నవంబర్ 10, 1920 - అక్టోబర్ 14, 2004) ఒక గొప్ప హిందూత్వవాది, భారతీయ కార్మిక సంఘ నాయకుడు మరియు స్వదేశీ జాగరణ్ మంచ్, భారతీయ మజ్దూర్ సంఘ్, భారతీయ కిసాన్ సంఘ్ ల వ్యవస్థాపకులు. వీరు మహారాష్ట్ర లోని వార్ధా జిల్లా, అర్వి అను గ్రామంలో జన్మించారు.
ఠెన్గడీ గారు అక్టోబరు 14 వ తేదీన మరణించే వరకు రాష్ట్రీయ స్వయం సేవక్ సంఘ్ యొక్క పూర్తి సమయ ప్రచారక్ గా పనిచేసారు. వీరు భారతదేశ సామాజిక మరియు ఆర్థిక జీవన పరిస్థితుల పైన తనదైన శైలిలో ముద్ర వేసి, భావితరం వారికి మార్గదర్శకం చేసారు. నిరాడంబర జీవనం, ప్రతీ విషయం పైన సరైన అవగాహన, లోతైన మరియు స్పష్టమైన ఆలోచనలు, ధృఢ విశ్వాసం, అకుంఠిత దీక్ష వీరి సుగుణాలు.
శ్రీ దత్తోపంత్ ఠెన్గడీ గారు 1920 వ సంవత్సరంలో దీపావళి పర్వదినాన వార్ధా అనే కుగ్రామం ( ఆర్వి జిల్లా, మహారాష్ట్ర) లో జన్మించారు. వీరు వృత్తి నైపుణ్యం గల న్యాయవాది, దార్శనికులు, సంస్థాగతులు, దూరదృష్టి కలవారు. ఆర్వి లోని "వానర సేన" మరియు ఉన్నత పాఠశాల విద్యార్థి సంఘాలకి అధ్యక్షత వహించి చిన్నతనం లోనే తన నిరుపమాన నాయకత్వ లక్షణాలను ప్రదర్శించారు. వీరు స్వాతంత్ర్య పోరాటంలో చురుకుగా పాల్గొనేవారు. 1936 నుండి 1938 వరకు హిందూస్తాన్ సోషలిస్ట్ రిపబ్లికన్ అసోసియేషన్ (హెచ్.ఎస్.ఆర్.ఏ) లో సభ్యత్వం కలిగి ఉన్నారు. వీరు 1950-51 కాలంలో భారత జాతీయ ట్రేడ్ యూనియన్ కాంగ్రెస్ (ఐ.ఎన్.టి.యు.సి) నకు కార్యనిర్వహణాధికారిగా పనిచేసారు. వీరు తపాలా మరియు రైల్వే కార్మికుల సంఘం (కమ్యునిస్టు పార్టి) తో కూడా సంబంధాలు కలిగివుండేవారు. గురూజీగా పిలువబడే శ్రీ మాధవ్ రావ్ సదాశివరావ్ గొల్వాల్కర్ మరియు సమకాలీన నాయకులైన బాబా సాహెబ్ అంబేడ్కర్, పండిత్ దీనదయాళ్ ఉపాధ్యాయ వంటి వారి ప్రభావం ఠెన్గడీ గారి పై ఎక్కువగా ఉండేది. కాలంతో పాటు అనేక సంస్థలను ప్రారంభించిన వీరు హిందూధర్మ మరియు భారత దర్శన సిద్ధాంతాలకు కట్టుబడ్డారు.
భారతీయ మజ్దూర్ సంఘ్ (1955), భారతీయ కిసాన్ సంఘ్ (1979), స్వదేశీ జాగరణ్ మంచ్ (1991), సామాజిక్ సమరసతా మంచ్, సర్వ- పంథ్ సమదార్ మంచ్ మరియు పర్యావరణ్ మంచ్ లాంటి సంస్థలను స్థాపించి వాటి అభివృద్ధికి పాటుపడ్డారు. అంతేగాక, అఖిల భారతీయ విద్యార్థి పరిషత్, అఖిల భారతీయ అధివక్త పరిషత్, అఖిల భారతీయ గ్రాహక్ పంచాయత్ మరియు భారతీయ విచార కేంద్ర్ లాంటి సంస్థలకు వ్యవస్థాపక సభ్యులు.
1964-76 కాలంలో రాజ్యసభకు రెండు మార్లు ఎన్నికకాబడి, 1968-70 కాలంలో దానికి ఉపాధ్యక్షతను వహించారు. వీరు పార్లమెంటు సభ్యునిగా చేపట్టిన ప్రతి పనిలో తనదైన శైలిని వ్యక్తపరిచేవారు. 1975 వ సంవత్సరంలో అత్యవసర పరిస్థితికి వ్యతిరేకంగా అన్ని రాజకీయ శక్తులను ఏకాభిప్రాయానికి తేవడంలో వర్ణనాతీతమైన నాయకత్వ ప్రతిభను కనపరిచారు.
వీరు భారతదేశం అంతటా విస్తృతంగా పర్యటించారు. వీరు 1969 లో పార్లమెంటు ప్రతినిధి బృంద సభ్యునిగా సోవియేట్ యూనియన్, హంగరీ దేశాలను, 1979 లో 2వ అంతర్జాతీయ వర్ణవివక్ష వ్యతిరేక సభ కొరకు స్విజర్ల్యాండు లోని జెనీవా నగరాన్ని పర్యటించారు. వీరిని అమెరికా, కెనడా, బ్రిటన్, యుగోస్లేవియా దేశాలు కార్మికోద్యమం మీద సరళీకృత విధానాల ప్రభావాన్ని అధ్యయనం చేయుటకు తమ దేశాలకి ఆహ్వానించాయి. వీరి ప్రతిభ కారణంగా చైనా, ఇండొనేషియా, బంగ్లాదేశ్, బర్మా, థాయ్ ల్యాండ్, మలేశియా, కెన్యా, ఉగాండా, టాంజానియా లాంటి దేశాలను అనేకానేక సందర్భాల్లో సందర్శించారు.
వీరి రాజకీయ, సామాజిక, ఆర్థిక అంశాల పై పట్టు, అద్భుత వాక్చాతుర్యం సభికులను మంత్రముగ్ధుల్ని చేస్తాయి. పాశ్చాత్య విధానాలైన పెట్టుబడిదారీ, సామ్యవాద విధానాల పై విసుగు చెంది, సనాతన ధర్మం ఆధారంగా, సామాజిక మరియు ఆర్థిక అభివృద్ధి కొరకు ఒక క్రొత్త మూడవ విధానాన్ని కనుగొన్నారు. తన భావజాలం ఆధారంగానే కాకుండా తన అనుభవం ఆధారంగా కూడా అనేక పుస్తకాలను వ్రాసారు. వాటిలో కొన్ని: ద థిర్ద్ వే; మొడ్రనైజేషన్ వితౌట్ వెస్ట్రనైజేషన్: వాట్ సస్‌టైన్‌స్ సంఘ్?, అవర్ నేష్నల్ రినైసెంస్, ఇట్స్ డైరెక్షన్‌స్ అండ్ డెస్టినేషన్; నేషనల్ పర్స్యూట్; ద గ్రేట్ సెంటినెల్ అండ్ ద పర్స్పెక్టివ్.
దత్తోపంత్ ఠెన్గడీ గారి యూ ట్యూబ్ ఉపన్యాసాలు
దత్తోపంత్ ఠెన్గడీ గారు,2004 అక్టోబరు 14 వ తేదీన మెదడులో రక్తస్రావంతో పరమపదించారు. వీరి మృతి పట్ల జాతీయ, అంతర్జాతీయ స్థాయి ప్రముఖులు సానుభూతిని తెలిపారు.
1.The Organiser, 31 October 2004 issue. p. 13, Article Named- 'His writings will guide us'
2.The Organiser, 31 October 2004 issue. p. 13, Article Named- Messiah of poor and farmer
3.New Indian Express Chennai Article-"A Tapasvi Dies, Unnoticed" by S.Gurumurthy, dated 31-10-2004
4.डा. अम्बेडकर और सामाजिक क्रान्ति की यात्रा, Introduction of Author, paragraph 2
5.A Nationalist Pursuit, Published by Sahitya Sindhu Prakashana- Introduction of the author.
6.Dattopant Thengadi Article on 'Founder' page of BMS' official website.
7.Introduction of SJM on its official website
8.Dattopant Thengadi Article on Bharatiya Kisan Sangh Page as a founder.
9. His Speech at All India National Convention of Swadeshi Jagran Manch, Bhopal. 19th Nov. 2000
10. The Organiser, 31 October 2004 issue. p. 13, Article Named- Dedicated Rashtrasevak